  vk.com (Центр удмуртской культуры "Зарни Медло") Анжелика Тихонова корреспондент 25-тӥ тулыспалэ Дэбесын ньылетӥзэ кырӟанъя «Медловидение» ёроскуспо йӧскалыккуспо вожвылъяськон ортчоз. Со сярысь ивортодэтъя «Удмуртия» агентстволэн корреспондентэзлы Удмурт лулчеберетъя «Зарни Медло» центрен кивалтӥсь Юрий Кожевников вераз. Ужрадэз нырысьсэ 2019-тӥ арын Зар-Медло гуртын ортчытӥзы. Соку отчы гуртысьтызы гинэ кырӟасьёс пыриськизы. Кыкетӥ но куинетӥ араз ёрос инлыкен радъязы. Озьы, 2021-тӥ арын вожвылъяськонэ 19 кырӟасьёс но коллективъёс пыриськизы. Нош туэ нырысьсэ конкурс ёроскуспо инлыкен Дэбесысь ёрос культура юртын ортчоз. Пыриськыны мылкыд каремзэс вавожъёс веразы ини. Со сяна, радъясьёс бускель ёросъёсысьтызы но куриськонъёсты возьмало. «Конкурсэз удмурт сямен но, ӟуч сямен но мед луоз шуыса малпам вал. Одӥгзэ кырӟанэз Атыкай музъемез утисьлэн нуналэзлы сӥзиськом, нош мукетсэ Анай кыллэн нуналэзлы. Одӥгзэ военно-патриотическойзэ быдэсто, нош мукетсэ – удмурт яке ӟуч анай кылъёсынызы. Но туэ ми сое йӧскалыккуспо карим, удмуртъёс но ӟучъёс пырисько бере, со йӧскалыккуспо ик вал ини, но табере ми мукет калыкъёсты но возьмаськом. Чакламмыя, украин но азербайджан калыкысь кырӟасьёсмы луыны быгатозы, озьы ик оскон вань Кез палась бигеръёсты ӝутозы шуыса» Юрий Кожевников, Удмурт лулчеберетъя «Зарни Медло» центрен кивалтӥсь Конкурсэ ансамбльёс, нимаз кырӟасьёс но дуэтъёс пыриськыны быгато. Соосты арлыдъя кык категорияя учкозы: нылпиос (10-17 аресъемъёс) но арлыдоос (18 аресысен). Озьы, вожвылъяськонын оглом куать вормисьёсты шараялозы. Куриськонъёсты 15-тӥ тулыспалозь кутозы. Со понна радъясьёслы zarnimedlo@yandex.ru электрон почтае яке Зар-Медлоысь культура юртэ дасям номеръёсын видео келяно. Жюри ёзчиос соосты учкозы но 20-тӥ тулыспалэ конкурслэн очной люкетаз потӥсьёсты ялозы. Вожвылъяськонлэн куронъёсыныз пыр-почгес чӧлсконпусъя тодматскыны луэ. Тодэ вайытом, Удмуртиын «Элькуновидение. Суперфинал» вожвылъяськонын учкисьёслэн малпамзыя вормисез шараязы. Тегъёс: Дэбес Удмуртия вожвылъяськон удмуртъёс кырӟан Лулчеберет  